
Betegtájékoztató: Információk a felhasználó számára

Arthryl por belsőleges oldathoz tasakban
(glükózamin-szulfát)
Mielőtt elkezdi szedni ezt a gyógyszert, olvassa el figyelmesen az alábbi betegtájékoztatót, mert az Ön számára fontos információkat tartalmaz.

Ezt a gyógyszert mindig pontosan a betegtájékoztatóban leírtaknak, vagy az Ön kezelőorvosa, vagy gyógyszerésze által elmondottaknak megfelelően szedje.

· Tartsa meg a betegtájékoztatót, mert a benne szereplő információkra a későbbiekben is szüksége lehet.

· További információkért vagy tanácsért forduljon gyógyszerészéhez.

· Ha Önnél bármilyen mellékhatás jelentkezik, tájékoztassa kezelőorvosát vagy gyógyszerészét. Ez a betegtájékoztatóban fel nem sorolt bármely lehetséges mellékhatásra is vonatkozik. Lásd 4. pont.

· Feltétlenül tájékoztassa kezelőorvosát, ha tünetei nem enyhülnek, vagy éppen súlyosbodnak.

A betegtájékoztató tartalma:

1.
Milyen típusú gyógyszer az Arthryl és milyen betegségek esetén alkalmazható?

2.
Tudnivalók az Arthryl szedése előtt

3.
Hogyan kell szedni az Arthryl-t?

4.
Lehetséges mellékhatások

5.
Hogyan kell az Arthryl-t tárolni?

6.
A csomagolás tartalma és egyéb információk
1.
Milyen típusú gyógyszer az Arthryl és milyen betegségek esetén alkalmazható?
Az Arthryl a nem-szteroid gyulladásgátlók és reumaellenes gyógyszerek csoportjába tartozik.

Az Arthrylt az enyhe- és középsúlyos térdízületi gyulladás (térdízületi oszteoartritisz) tüneteinek enyhítésére alkalmazzák.

2.
Tudnivalók az Arthryl szedése előtt
Ne szedje az Arthryl-t
· ha allergiás (túlérzékeny) a glükózaminra vagy az Arthryl bármely egyéb összetevőjére.

· ha allergiás (túlérzékeny) a kagylóra, mivel a glükózamint kagylóból nyerik.
Az Arthryl nem javallott 18 év alatti gyermekek és serdülők számára, a biztonságosságra és hatásosságra vonatkozó adatok elégtelensége miatt.

Figyelmeztetések és óvintézkedések

Az Arthryl szedése előtt beszéljen kezelőorvosával vagy gyógyszerészével:

· csökkent cukortolerancia esetén (ha a szervezete nem képes kellő mértékben feldolgozni az

elfogyasztott cukrot). Előfordulhat, hogy vércukorszintjét gyakrabban kell ellenőrizni a

glükózamin-kezelés elkezdése után.

· ha vesekárosodása vagy májkárosodása van. Ilyen betegekkel nem végeztek vizsgálatokat, és ezért

ajánlott adagolási javaslat nem adható.

· ha szív- és érrendszeri betegség ismert kockázata áll fenn Önnel, mivel glükózaminnal kezelt

betegeknél néhány esetben emelkedett koleszterinszintről (hiperkoleszterinémia) számoltak be.

· ha Ön asztmás. A glükózamin kezelés elkezdésekor tudnia kell, hogy asztmás tünetei

súlyosbodhatnak.

Egyéb gyógyszerek és az Arthryl
Feltétlenül tájékoztassa kezelőorvosát vagy gyógyszerészét a jelenleg vagy nemrégiben szedett valamint szedni tervezett egyéb gyógyszereiről, beleértve a vény nélkül kapható készítményeket is.

Óvatosan kell eljárni, ha az Arthryl-t más gyógyszerekkel együtt kell adni, különösen:
•
a véralvadásgátlásra használt, bizonyos típusú gyógyszerekkel (például warfarin, dikumarol, 
            fenprokumon, acenokumarol és fluidion).
•
tetraciklinnel (antibiotikum).
Felerősödhet ezen gyógyszerek hatása, ha glükózaminnal együtt alkalmazzák őket. Az ilyen kombinációkkal kezelt betegeket ezért nagyon körültekintően kell ellenőrizni, amikor a glükózamin-kezelést megkezdik vagy leállítják. Ilyen esetekben mindig kérje ki kezelőorvosa tanácsát!
Az Arthryl egyidejű bevétele étellel és itallal
Az Arthryl-t étkezéskor vagy étkezéstől függetlenül veheti be.

Terhesség és szoptatás

Ha Ön terhes vagy szoptat, illetve ha fennáll Önnél a terhesség lehetősége vagy gyermeket szeretne, a gyógyszer alkalmazása előtt beszéljen kezelőorvosával vagy gyógyszerészével.

Az Arthryl alkalmazása nem ajánlott a terhesség ideje alatt.

Az Arthryl alkalmazása nem ajánlott a szoptatás időszakában.
A készítmény hatásai a gépjárművezetéshez és a gépek kezeléséhez szükséges képességekre

A készítménynek a gépjárművezetéshez és a gépek kezeléséhez szükséges képességeket befolyásoló hatásait nem vizsgálták. Ha az Arthryl szédülést vagy álmosságot okoz, nem szabad gépjárművet vezetnie vagy gépeket kezelnie.

Az Arthryl por belsőleges oldathoz nátriumot, aszpartámot és szorbitot tartalmaz

Ez a gyógyszer 151 mg nátriumot (a konyhasó fő összetevője) tartalmaz tasakonként, ami megfelel a nátrium ajánlott maximális napi bevitel 7,6%-ának felnőtteknél. 
Az Arthryl 2,5 mg aszpartámot tartalmaz tasakonként. Az aszpartám egy fenilalanin forrás. Ártalmas lehet, ha Ön a fenilketonuriának nevezett ritka genetikai rendellenességben szenved, amely során a fenilalanin felhalmozódik, mert a szervezet nem tudja megfelelően eltávolítani.
Az Arthryl 2028,5 mg szorbitot tartalmaz tasakonként. A szorbit fruktózforrás. Amennyiben kezelőorvosa korábban már figyelmeztette, hogy Ön bizonyos cukrokra érzékeny, vagy az örökletes fruktózintoleranciának nevezett ritka genetikai betegséget állapították meg Önnél, amely során szervezete nem tudja lebontani a fruktózt, beszéljen kezelőorvosával, mielőtt Ön bevenné vagy alkalmaznák Önnél ezt a gyógyszert.
3.
Hogyan kell szedni az Arthryl-t?

Ezt a gyógyszert mindig pontosan a betegtájékoztatóban leírtaknak, vagy az Ön kezelőorvosa vagy gyógyszerésze által elmondottaknak megfelelően szedje. Amennyiben nem biztos az adagolást illetően, kérdezze meg kezelőorvosát vagy gyógyszerészét.

Ha az orvos másképp nem rendeli, a gyógyszer szokásos adagja:

Felnőtteknek naponta 1 tasak por (1500 mg/nap), kúraszerű adagolásban.

Szájon át alkalmazandó.

A tasak tartalmát egy pohár vízben feloldva ajánlott bevenni, étkezés közben.
Az Arthryl alkalmazása nem ajánlott az akut (heveny), fájdalommal kísért tünetek kezelésére. 
Előfordulhat, hogy a tünetek (főleg a fájdalom) enyhülése csak több héttel a kezelés elkezdése után, bizonyos esetekben pedig csak ennél hosszabb idő múlva tapasztalható. Amennyiben a tünetek 2-3 hónap múlva sem enyhülnek, a glükózamin terápia folytatását újra kell értékelni.

Az Arthryl por belsőleges oldathoz adagolása kombinálható tornával, fizikoterápiával.
Ha az előírtnál több Arthryl-t vett be

Ha nagy mennyiséget vett be, forduljon kezelőorvosához vagy keresse fel a kórház sürgősségi osztályát.
Ha elfelejtette bevenni az Arthryl-t
Ne vegyen be kétszeres adagot a kihagyott adag pótlására.

Ha idő előtt abbahagyja az Arthryl szedését

A tünetei kiújulhatnak.

Ha bármilyen további kérdése van a gyógyszer alkalmazásával kapcsolatban, kérdezze meg kezelőorvosát vagy gyógyszerészét.

4.
Lehetséges mellékhatások
Mint minden gyógyszer, így az Arthryl is okozhat mellékhatásokat, amelyek azonban nem mindenkinél jelentkeznek.

Klinikai vizsgálatok szerint az Arthryl hatóanyaga, a glükózamin-szulfát jól tolerálható.

A következő mellékhatásokról számoltak be:

Gyakori (10-ből legfeljebb 1 beteget érinthet): 
fejfájás, fáradtság, hányinger, hastáji fájdalom, emésztési zavar, hasmenés, székrekedés.
Nem gyakori (100-ból legfeljebb 1 beteget érinthet): 
bőrkiütés, viszketegség, kipirulás.

Mellékhatások bejelentése

Ha Önnél bármilyen mellékhatás jelentkezik, tájékoztassa kezelőorvosát vagy gyógyszerészét. Ez a betegtájékoztatóban fel nem sorolt bármilyen lehetséges mellékhatásra is vonatkozik.

A mellékhatásokat közvetlenül a hatóság részére is bejelentheti az V.függelékben található elérhetőségeken keresztül.
A mellékhatások bejelentésével Ön is hozzájárulhat ahhoz, hogy minél több információ álljon rendelkezésre a gyógyszer biztonságos alkalmazásával kapcsolatban.
5.
Hogyan kell az Arthryl-t tárolni?

Legfeljebb 30 °C-on, az eredeti csomagolásban tárolandó a nedvességtől való védelem érdekében.
A gyógyszer gyermekektől elzárva tartandó!

A csomagoláson feltüntetett lejárati idő után ne szedje az Arthryl-t. A lejárati idő a megadott hónap utolsó napjára vonatkozik.

Semmilyen gyógyszert ne dobjon a szennyvízbe vagy a háztartási hulladékba. Kérdezze meg gyógyszerészét, hogy mit tegyen a már nem használt gyógyszereivel. Ezek az intézkedések elősegítik a környezet védelmét. 
6.
A csomagolás tartalma és egyéb információk
Mit tartalmaz az Arthryl?
Hatóanyag: 1884 mg glükózamin-szulfát-nátrium-klorid tasakonként 



(1500 mg glükózamin-szulfát + 384 mg nátrium-klorid).

Egyéb összetevők: aszpartám, makrogol 4000, citromsav, szorbit.

Milyen az Arthryl külleme és mit tartalmaz a csomagolás?
Por belsőleges oldathoz.

Fehér, kristályos, homogén porkeverék.
Kb. 3950 mg töltettömegű porkeverék fehér tasakba töltve.

4 db vagy 20 db tasak, dobozban.

Nem feltétlenül mindegyik kiszerelés kerül kereskedelmi forgalomba.

A forgalomba hozatali engedély jogosultja
Cooper Consumer Health B.V.

Verrijn Stuartweg 60, 1112AX Diemen

Hollandia

Gyártó:
Rottapharm Ltd.,
Damastown Industrial Park,
Mulhuddart, Dublin 15.

